Pročko, Jozef, poslanec NR SR (2024-06-26):
Milé kolegyne, milí kolegovia, milý Dušan Tittel. Zase začnem Dušanom Tittelom, s ktorým som dlhé roky spolupracoval, je to podľa mňa veľmi dobrý človek. A keď sa potom, keď zahlasuješ za odvolanie Miša Šipoša a keď sa s ním budeš rozprávať, tak mu povedz, Miško, ja som to nechcel, vieš, no tak ale musel som. Nerob druhým to, čo nechceš, aby robili oni tebe. To je také príslovie, že nemáme robiť druhým to, čo nechceme, aby robili oni nám. To znamená, že nemali by sme sa k iným ľuďom správať inak, ako nechceme, aby sa oni správali k nám. Včerajšie odvolávanie pani Kolíkovej bolo zdôvodnené, že pani Kolíková sa nevhodne vyjadruje o SIS. Pani Kolíková má svoj názor, ktorý je veľmi nevhodný a mala by sa inak vyjadrovať o SIS. Neprešiel im argument o tom, že pani Kolíková vyzradila nejakého tajného agenta SIS, pretože tajný agent bol už vyzradený predtým a pani Kolíková ani nepovedala jeho celé meno. Ale pani Kolíkovú sme včera odvolávali preto, lebo sa nevhodne vyjadrila. Dnes odvolávame Michala Šipoša preto, lebo nič neporušil. On neporušil žiaden zákon. Michal Šipoš využil rokovací poriadok a urobil to, čo robia koaliční predsedovia. Nezvolávajú, nezvolávajú výbory, obštruujú výbory, robia si na výboroch, čo chcú. Keď sa chcete prihlásiť do rozpravy vo výbore, tak to zrušia. Poďme ich odvolať. Každého jedného. Včera tu boli argumenty, že aj vy ste to spravili, veď ste nám chudáčika Blahu nedali, veď ste nám Mariana Kotlebu, ten skvost tu, ten etalón spravodlivosti nedali do výboru. Etalón spravodlivosti Kotleba bol pre Fica persona non grata, o ktorom rozprával, že to je extrémista pred voľbami, ale potom využili, že sa persona non grata chcela stať predsedom výboru pre kontrolu Vojenského spravodajstva. No a Blaha? Blaha, etalón ľudskosti, človek, ktorý naozaj miluje, miluje ľudí a hlavne miluje diktátorov, hlavne miluje ľudí, ktorí dali zavraždiť stovky miliónov, stovky miliónov ľudí. Toto je pán Blaha. My sme povedali opozícii vtedy, smeráckej, priatelia, prosím vás, eh, priatelia, kolegovia, nedávajte týchto dvoch, máte tie posty, obsaďte si ich, nech sa páči. Čo spravili oni? Naschvál tam dali týchto dvoch, lebo sme im povedali, toto je fakt neprijateľné. Mali tie posty, nikoho tam nedosadili, ale rozprávali, vy ste si riadili tie výbory, ako ste chceli. Ale veď ste tie výbory mohli riadiť vy. Pán Baška, mohli ste tie výbory riadiť vy, ako ste chceli, kedy ste tam dosadili ľudí. Viete, pán Baška, rozprávate o tom, že sa nepracovalo na tom výbore. Ja to musím povedať, ja to tak cítim, vy ste županom a ja vás tu veľmi málo vidím. Vidím vás tu len pri hlasovaniach a to isté pán Becík, župan, ktorého tiež tu vôbec nevidím, dnes tu tiež nie je. Vy máte posty županov a naši dvaja župani, naši dvaja župani, aj Erika aj Jofo, sa vzdali, vzdali sa poslaneckých mandátov, pretože sa domnievajú a sú presvedčení, že župan by mal na župe riadiť a nie tuná sedieť a župu neriadiť alebo župu riadiť a tu nesedieť. Takže to je môj názor a ja verím, že sa za to nenahneváte, pán Baška. Veď vy a vaši mladí vlci rešpektujete iný názor. Mňa nemôžete odvolať z parlamentu, ale môžte o mne rozprávať, ako včera rozprával o mne Migaľ, že som špina. Preto, lebo som si dovolil povedať fakty. Včera som povedal len fakty. To, že pán Migaľ sa postavil pred kaštieľ a klamal o Igorovej Matovičovej žene, je fakt. To, že včera tu klamal a povedal, že Igorova Matovičova žena je biely kôň, no tak nech sa páči, nech dá trestné oznámenie. To, že pán Migaľ využil dotácie z covidu na to, že svojej dcére urobil videoklip, veď to je fakt. To, že pán Migaľ dvojnásobne predražil v roku 2019 zákazku pre ministerstvo vnútra, je fakt. Ani slovko som neklamal, ale pán Migaľ ma nazval včera špinou. To je tá ich iná politika. Nikdy v živote som vám nepovedal žiadnemu z vás, že ste špina. Nikdy v živote som vám nepovedal, že sa máte ísť dať liečiť, že ste psychopati, to nie. Ale poviem vám, milí Slováci, že toto, čo robia, robili komunisti. Keď ste sa správali inak, ako včera pani Kolíková, bolo povedané, že si dovolila povedať iný názor na SIS-ku, ktorú teraz vedie syn, syn, syn pána, pána Gašpara, čo je pre mňa rodinkárstvo, pretože pán mladý Gašpar nemá, nemá žiadne praktické skúsenosti s riadením, s riadením SIS. A včera som, a predtým som sa ho tiež spýtal, pána Gašpara, teda nech mi povie, odkiaľ syn zobral majetky, ktoré nevie zdokladovať. Veď to je šéf SIS. A šéf SIS vám takto z rukáva musí vysypať, odkiaľ má majetok. Kde som zobral tento majetok. Lenže zase namiesto toho, aby mi bolo povedané, odkiaľ to má, mi bolo povedané, šíriš nenávisť. Šírite nenávisť. Nespytujte sa, odkiaľ majú majetky. Na čo máte právo sa ako poslanec spýtať. Nemajte iný názor ako pani Kolíková, lebo šírite nenávisť. Takže Šipoša ideme odvolať preto, lebo využil, lebo využil rokovací poriadok, ktorý ste vy chceli zmeniť. Samozrejme, ste si ho chceli prispôsobiť a zmeniť. Pán Baška, valcujete to tu. Vy sa tvárite všetci, akí ste charakterní a čestní, vaše vystupovania sú naozaj, keď tu počúvam Kaliňáka, ktorý je čestný a charakterný a potom vzadu mi nadáva do kkt, mám na to svedkov, pani Kolíkovú aj pána Krúpu, ako vulgárne sa správa vzadu, ale tu ste, tu hráte také divadlo, tu ste, tu ste naozaj, tu, to je také úžasné, také naozaj. Vy pracujete aj tu, aj tam. Odvolávanie Šipoša, Michala Šipoša, pána poslanca Šipoša, aby som zase nebol obvinený, že si niečo dovoľujem, a odvolávanie pani Kolíkovej je vaša pomsta. Ako to tu už dnes bolo povedané. Pomsta preto, lebo jednoducho títo dvaja si robia svoju robotu tak, ako majú, sú to opoziční poslanci, opoziční predsedovia výborov a vám sa nepáči, ako to robia. Oni by to mali robiť tak, ako sa to páči Smerohlasu a SNS. Vtedy je to dobré. Vtedy je to super. Na záver chcem povedať, milé opozičné kolegyne a milí opoziční kolegovia, budem to hovoriť stále, naozaj to je divadlo, čo tu robia niektorí moji kolegovia. Tuná sa rozpráva o tom, ako, ako naozaj devastujú Smerohlas a SNS Slovensko ako diktátori, ako po nás dupú tou čižmou, ktorú nazývajú moc. Ako po Slovákoch naozaj, ako zo Slovákov robia svoje obete, pretože namiesto toho, aby prispeli chorým, nemocným, aby pomáhali zdravotne oslabeným, tak si zvýšili platy ministri. Na záver chcem povedať, že aj toto odvolávanie nie je nič iné ako lámanie demokracie, pretože my sme vám povedali, koho nechceme dať do funkcií. Ale čo ste spravili vy? Vy ste aj Michala Šipoša, aj Máriu Kolíkovú do tej funkcie dali. To, čo robia, sa vám nepáči a vy, Smerohlas a SNS, čo sa vám nepáči, tak to zlikvidujete. Ďakujem veľmi pekne.